2020 m. gruodžio 18 d. pareikštas ieškinys byloje KL / EIB
(Byla T-751/20)
Proceso kalba: prancūzų
Šalys
Ieškovas: KL, atstovaujamas advokačių L. Levi ir A. Champetier
Atsakovas: Europos investicijų bankas
Reikalavimai
Ieškovas Bendrojo Teismo prašo:
pripažinti ieškinį priimtinu ir pagrįstu,
panaikinti 2020 m. gegužės 18 d. EIB sprendimą, kuriuo ieškovo laikotarpiais nuo 2020 m. kovo 18 d. iki balandžio 18 d. ir nuo balandžio 20 d. iki gegužės 20 d. pateiktos medicinos pažymos pripažintos negaliojančiomis pagal administracinių nuostatų X priedo 3.3 straipsnį,
prireikus, panaikinti 2020 m. rugsėjo 12 d. sprendimą atmesti ieškovo administracinį skundą, pateiktą dėl pirminio 2020 m. gegužės 18 d. sprendimo,
priteisti iš EIB ieškovui jo patirtos neturtinės žalos atlyginimą,
priteisti iš EIB visas bylinėjimosi išlaidas.
Ieškinio pagrindai ir pagrindiniai argumentai
Grįsdamas ieškinį ieškovas remiasi dviem pagrindais.
Pirmasis ieškinio pagrindas grindžiamas administracinių nuostatų X priedo 3.3 straipsnio pažeidimu. Ieškovas mano, jog šis straipsnis netaikytinas, nes nagrinėjamo atvejo negalima priskirti prie atvejų, kuriais medicinos tarnyba gali pagrįstai nepriimti pateiktų medicinos pažymų.
Antrasis ieškinio pagrindas grindžiamas rūpestingumo pareigos, proporcingumo principo pažeidimu ir piktnaudžiavimas teise. Ieškovas nurodo, kad atsakovo elgesys tik pablogino jo ir taip labai silpną sveikatos būklę, nes ginčijamais sprendimais nepripažinus, jog dvi jo pateiktos medicinos pažymos už laikotarpius nuo 2020 m. kovo 18 d. iki balandžio 18 d. ir nuo balandžio 20 d. iki gegužės 20 d. yra galiojančios, ir gąsdinant drausminių priemonių taikymu, žymiai pablogėjo jo bendra nerimo būklė.
____________